L-UE qed twessa' l-appoġġ tagħha għal miżuri fl-oqsma tal-migrazzjoni, il-ġestjoni tal-fruntieri u s-sigurtà sabiex tgħin jiġu indirizzati l-isfidi li qed jikbru. Illum, il-Kunsill laħaq approċċi ġenerali parzjali dwar tliet proposti settorjali dwar l-affarijiet interni fil-kuntest tal-qafas finanzjarju pluriennali (QFP) għall-perijodu 2021-2017. Il-kwistjonijiet relatati mal-baġit u dawk orizzontali li bħalissa qed jiġu diskussi bħala parti min-negozjati dwar il-QFP li jmiss tal-UE, kif ukoll kwistjonijiet marbuta b'mod ċar mal-pakkett tar-riforma tas-Sistema Ewropea Komuni tal-Asil, mhumiex fil-kamp ta' applikazzjoni tal-ftehimiet. Il-proposti settorjali dwar l-affarijiet interni huma: il-fond għall-migrazzjoni u l-asil , li ser jipprovdi appoġġ lill-istati membri fil-ġestjoni tagħhom tal-asil u l-migrazzjoni. L-approċċ ġenerali parzjali jgħammar lill-UE bl-għodod meħtieġa biex twieġeb għall-isfidi tal-migrazzjoni li qed jevolvu, kemm fl-UE kif ukoll fil-kooperazzjoni ma' pajjiżi oħra. l-istrumenti għall-appoġġ finanzjarju għall-ġestjoni tal-fruntieri u l-viża , li ser jiżguraw ġestjoni integrata b'saħħitha u effettiva tal-fruntieri fil-fruntieri esterni tal-UE. L-approċċ ġenerali parzjali jirrifletti l-iżviluppi reċenti bħall-espansjoni ppjanata tal-Gwardja Ewropea tal-Fruntiera u tal-Kosta, il-modernizzazzjoni tal-politika komuni dwar il-viżi u l-iżvilupp u l-interoperabbiltà ta' sistemi tal-IT fuq skala kbira (inkluż is-sistema Ewropea ta' informazzjoni u ta' awtorizzazzjoni għall-ivvjaġġar, u s-sistema ta' dħul u ħruġ) il-fond tas-sigurtà interna , li jappoġġa l-prevenzjoni u l-koordinazzjoni bejn l-awtoritajiet tal-pulizija, dawk ġudizzjarji u awtoritajiet kompetenti oħra biex jipproteġu ċ-ċittadini. L-approċċ ġenerali parzjali jibni fuq il-fond eżistenti u jadattah għal żviluppi ġodda bħall-ħtieġa li tiġi intensifikata l-ġlieda kontra t-terroriżmu, il-kriminalità serja u organizzata u ċ-ċiberkriminalità B'mod ġenerali, it-tliet pożizzjonijiet ta' negozjar tal-Kunsill iwessgħu l-appoġġ inizjalment propost mill-Kummissjoni għall-oqsma ta' politika kkonċernati. Il-lista ta' oqsma u miżuri eliġibbli tjiebet u xi perċentwali ta' limitu tneħħew jew żdiedu. Huwa propost li prijoritajiet għolja bħal proġetti f'pajjiżi terzi biex jindirizzaw il-pressjoni migratorja għolja, il-ġlieda kontra ċ-ċiberkriminalità u l-interoperabbiltà ta' sistemi tal-IT għandhom jibbenefikaw minn rata ogħla ta' kofinanzjament. It-testi maqbula jippermettu sinerġija ma' fondi oħra tal-UE fil-qasam tal-integrazzjoni, kif ukoll dwar l-użu ta' tagħmir bi skop multiplu, inkluż sistemi tal-ICT. Ir-rwol tal-aġenziji tal-UE bħall-Europol jew il-Frontex waqt il-fażi ta' programmazzjoni, ġie definiti b'mod aktar ċar. Rigward id-deċiżjonijiet dwar il-proċedura ta' kumitat, fejn il-Kummissjoni hija mogħtija setgħat ta' implimentazzjoni, ġiet proposta l-proċedura ta' eżami, li tippermetti li maġġoranza kwalifikata ta' stati membri jiddeċiedu dwar l-adozzjoni jew iċ-ċaħda ta' att ta' implimentazzjoni. Il-passi li jmiss L-approċċi ġenerali parzjali li ntlaħaq qbil dwarhom mill-Kunsill ser iservu ta' bażi għan-negozjati futuri mal-Parlament Ewropew. Informazzjoni ġenerali Fit-13 ta' Ġunju 2018, bħala parti mill-pakkett tal-Qafas Finanzjarju Pluriennali (QFP) li jmiss, il-Kummissjoni ħarġet tliet proposti settorjali fil-qasam tal-affarijiet interni. Abbażi tat-tagħlimiet meħuda u b'kont meħud tal-iżviluppi ta' politika ġodda, il-Kummissjoni pproponiet tisħiħ sinifikanti tal-baġit tal-UE f'oqsma bħall-migrazzjoni, il-fruntieri u s-sigurtà. Fond tas-sigurtà interna - approċċ ġenerali parzjali Strument għall-appoġġ finanzjarju għall-ġestjoni tal-fruntieri u l-viża - approċċ ġenerali parzjali Fond għall-migrazzjoni u l-asil - approċċ ġenerali parzjali Qafas finanzjarju pluriennali: insawru n-nefqa tal-UE (informazzjoni ġenerali) Ara l-paġna tal-laqgħa